รวบรวมภาพยนตร์เก่าบอกเล่าเรื่องราวกรุงเทพมหานครทุกยุคสมัย ภายในงานใต้ร่มพระบารมี 240 ปี กรุงรัตนโกสินทร์
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ตามที่รัฐบาลกำหนดจัดงานเนื่องในโอกาสครบรอบการสถาปนากรุงรัตนโกสินทร์ครบ 240 ปี เพื่อน้อมรำลึกในพระมหากรุณาธิคุณพระบาทสมเด็จพระพุทธยอดฟ้าจุฬาโลกมหาราช และพระมหากษัตริย์แห่งพระบรมราชจักรีวงศ์ทุกพระองค์ ส่งเสริมความรัก ความสามัคคีแก่คนในชาติ รวมถึงกระตุ้นการท่องเที่ยวสร้างงานสร้างรายได้จากวิกฤติโควิด-19 ระหว่างวันที่ 20-24 เมษายน 2565 บริเวณรอบเกาะรัตนโกสินทร์ โดยแต่ละพื้นที่จะมีการจัดนิทรรศการ พระราชกรณียกิจและพระมหากรุณาธิคุณ การแสดงทางวัฒนธรรมของศิลปินแขนงต่างๆ รวมถึงการจำหน่ายสินค้าจากผู้ประกอบการวัฒนธรรมทั่วประเทศ การเสวนาเกี่ยวกับประวัติศาสตร์เล่าเรื่อง เมือง ย่าน เกาะรัตนโกสินทร์ การบอกเล่าความเป็นมาและจำลองกรุงเทพมหานครในยุคสมัยต่างๆ อีกทั้งยังมีการจัดฉายภาพยนตร์ที่หาชมได้ยากทุกวัน ระหว่างเวลา 10.30 น.-12.00 น. ณ ห้องออดิทอเรียม หอศิลป์ร่วมสมัยราชดำเนิน ที่น่าสนใจคือ การ้อยเรียงภาพยนตร์ภาพกรุงรัตนโกสินทร์จากยุค 2470 จนถึงยุคปัจจุบัน ที่ใช้ภาพจากคลิปข่าวและภาพยนตร์หลายเรื่อง เช่น พระราชพิธี 150 ปี กรุงเทพมหานคร  กรุงเทพเมืองหลวงของเรา รถรางวันสุดท้าย น้ำท่วมกรุงเทพ และภาพยนตร์เรื่องอื่นๆ มานำเสนอ ผู้สนใจสามารถเข้าร่วมงานใต้ร่มพระบารมี 240 ปีกรุงรัตนโกสินทร์โดยไม่เสียค่าใช้จ่าย